На основу члана 2. став 3. тачка 12, члана 3, 4, 5. и 6. Закона о комуналним делатностима („Службени гласник РС“ бр. 88/2011, 104/2016 и 95/2018), члана 32. ст.1 тач.20. Закона о локалној самоуправи („Службени гласник РС“ бр. 129/2007, 83/2014, др.закон,101/2016, др.закони 47/2018 и 111/2021), члана 2. Уредбе о начину и условима за отпочињање обављања комуналних делатности („Службени гласник РС“ бр.13/2018, 66/2018 и 51/2019) и члана 40. Статута Општине Медвеђа („Службени гласник града Лесковца“, бр. 9/2019) Скупштина општине Медвеђа, на 5. седници одржаној дана 29. новембра 2022.године, доноси

ОДЛУКУ

О ОДРЖАВАЊУ И ЗАШТИТИ ЈАВНИХ ЗЕЛЕНИХ ПОВРШИНА

**ШТИТИ ЈODLUK АВНИХ ЗЕЛЕНИХ ПОВРШИНА**

I ОПШТЕ ОДРЕДБЕ

Члан 1

Овом одлуком регулишу се вршиоци, услови и начин обављања комуналне делатности одржавања и заштите јавних зелених површина на територији Општине Медвеђа, права и обавезе вршиоца ове комуналне делатности и корисника и начин вршења надзора над њеним обављањем.

Одржавање и заштита јавних зелених површина је комунална делатност од општег интереса.

Члан 2

Јавне зелене површине, у смислу ове одлуке, су:

1) паркови,

2) зелене површине на скверовима и трговима,

3) зелене површине дуж саобраћајница и стаза (травњаци, дрвореди, цветњаци, живе ограде и други засади),

4) зелене површине дуж водених површина,

5) зелене површине између и око стамбених зграда и других објеката,

6) спомен паркови,

7) спомен гробља и спомен обележја,

8) парк шуме,

9) изолационе и заштитне зелене траке, ветрозаштитни појасеви и пошумљени терени.

Зеленим површинама специјалних намена подразумевају се зелене површине:

1) у школским двориштима,

2) у кругу фабрика и других пословних објеката,

3) у кругу здравствених, социјалних, просветних, образовних, научних, верских и других организација,

4) на теренима намењеним за физичку културу, спорт и рекреацију,

5) на гробљима,

6) јавно доступна дечја игралишта на отвореном простору (у даљем тексту: дечја игралишта).

Члан 3

Комунална делатност одржавања јавних зелених површина (у даљем тексту: одржавање јавних зелених површина) је, у смислу ове одлуке, уређење, текуће и инвестиционо одржавање, реконструкција и санација зелених, рекреативних површина, дечјих игралишта и приобаља.

Уређење јавних зелених површина обухвата планирање и подизање нових зелених површина, опремање паркова, објеката (дечијих игралишта, спортских терена са реквизитима, жардињера, јавних санитарних објеката и сл.) површина за рекреацију и других јавних површина.

Текуће и инвестиционо одржавање јавних зелених површина обухвата континуирано одржавање и побољшање постојећих зелених површина током целе године, заливање, прихрањивање и испуњавањем предвиђеним биљним материјалом постојеће вегетације, естетско и функционално одржавање и орезивање стабала, сеча трулих стабала, окопавање, прскање, кошење травњака, сакупљање и одношење биљног отпада насталог на јавној површини, одржавање цветњака једногодишњег цвећа и перена, орезивање ружичњака, одржавање паркова, објеката (дечијих игралишта, спортских терена са реквизитима, жардињера, јавних санитарних објеката и сл.) површина за рекреацију, јавних плажа и других јавних површина, чишћење снега и леда и сл.

Реконструкција зелених површина обухвата замену оштећених или осушених зелених површина, материјала у жардињерама, оштећених или уништених клупа, јавних чесми и сл.

Санација зелених површина обухвата оздрављење зелених површина, односно поправку уређаја, опреме и објеката.

Члан 4

Послове из оквира делатности одржавања јавних зелених површина из члана 3. ове одлуке обављају јавно предузеће, привредно друштво, предузетник или други привредни субјект (у даљем тексту: Вршилац комуналне делатности), коме се, у складу са законом, уредбом и овом одлуком поверава обављање појединих послова.

На поступак поверавања обављања послова из оквира делатности одржавања јавних зелених површина примењују се одредбе Закона о комуналним делатностима, закона којима се уређују концесије и јавно-приватно партнерство и других посебних закона.

Вршилац комуналне делатности је дужан да усагласи своје пословање са Уредбом о начину и условима за отпочињање обављања комуналних делатности ("Службени гласник РС", бр. 13/18, 66/18 и 51/2019).

Члан 5

Делатност одржавања јавних зелених површина, у складу са Уредбом о начину и уловима за отпочињање обављања комуналних делатности („Службени гласник РС“бр. 13/2018, 66/2018 и 51/2019) може да обавља субјект који је поднео захтев за проверу испуњености услова за отпочињање обављања комуналнe делатности.

За отпочињање обављања комуналне делатности субјект мора да испуњава услове прописане Уредбом у погледу одређеног броја запослених, минималног техничког капацитета и седишта субјекта.

Подносилац захтева за проверу испуњености услова за отпочињање обављања комуналне делатности одржавања јавних зелених површина у погледу стручне оспособљености кадрова мора да има најмање:

|  |  |  |  |  |  |  |  |
| --- | --- | --- | --- | --- | --- | --- | --- |
| Ред.  број | Стручна оспособљеност кадрова | Површина јавних зелених површина обухваћених одржавањем | | | | | |
| до 10 ha | од 10 ha  до 30 ha | од 30 ha  до 60 ha | од 60 ha  до 120 ha | од 120 ha  до 240 ha | преко  240 ha |
| 1. | Високо образовање одговарајуће струке | 1 | 1 | 1 | 2 | 3 | 8 |
| 2. | Средње образовање у трогодишњем или четворогодишњем трајању | 2 | 4 | 8 | 12 | 15 | 42 |
| 3. | Основно образовање | 5 | 15 | 20 | 25 | 50 | 80 |

Под одговарајућом струком за запослена лица са високим образовањем у смислу обављања послова комуналне делатности одржавање јавних зелених површина подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке, природне или друштвене научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године, из техничке, природне или друштвене научне области.

Подносилац захтева за комуналну делатност одржавање јавних зелених површина мора да има најмање једног запосленог дипломираног инжењера шумарства или дипломираног агронома или дипломираног пољопривредног инжењера.

Одредба из става 5. овог члана не примењује се на подносиоца захтева за проверу испуњености услова за комуналну делатност одржавање јавних зелених површина површине мање од 10 ha.

Подносилац захтева за проверу испуњености услова за отпочињање обављања комуналне делатности одржавање јавних зелених површина мора да има минимални технички капацитет, по површини јавних зелених површина обухваћених одржавањем, и то:

|  |  |  |  |  |  |  |  |
| --- | --- | --- | --- | --- | --- | --- | --- |
| Ред.  број | Технички капацитет | Површина јавних зелених површина обухваћених одржавањем\* | | | | | |
| до 10 ha | од 10 ha  до 30 ha | од 30 ha  до 60 ha | од 60 ha  до 120 ha | од 120 ha  до 240 ha | преко  240 ha |
| 1. | Кипер | 1 | 1 | 2 | 3 | 4 | 6 |
| 2. | Путар | 1 | 1 | 2 | 3 | 4 | 6 |
| 3. | ХАК | 0 | 0 | 0 | 1 | 2 | 3 |
| 4. | Преса | 0 | 1 | 1 | 1 | 2 | 3 |
| 5.\* | Фургон | 0 | 0 | 0 | 1 | 1 | 1 |
| 6. | Мобилна подизна радна платформа | 1 | 1 | 1 | 1 | 2 | 4 |
| 7. | Трактор | 1 | 1 | 1 | 2 | 3 | 5 |
| 8. | Аутоцистерна | 1 | 1 | 1 | 1 | 2 | 3 |
| 9. | Ровокопач | 0 | 0 | 1 | 1 | 1 | 3 |
| 10. | Булдожер | 0 | 0 | 0 | 1 | 1 | 2 |
| 11. | Утоварна лопата | 0 | 0 | 1 | 1 | 2 | 4 |
| 12. | Самоходна косачица - возило | 0 | 1 | 1 | 2 | 3 | 5 |
| 13. | Самоходна косачица | 1 | 2 | 3 | 5 | 7 | 15 |
| 14. | Ситна механизација на моторни погон – тестера | 1 | 2 | 3 | 5 | 7 | 20 |
| 15. | Ситна механизација на моторни погон – коса | 3 | 5 | 7 | 9 | 15 | 30 |
| 16. | Ситна механизација на моторни погон – дувач лишћа | 1 | 2 | 3 | 6 | 7 | 15 |
| 17. | Ситна механизација на моторни погон – пумпа за наводњавање | 0 | 1 | 1 | 1 | 2 | 4 |
| 18. | Капацитет расадника дендо материјала | 0 | 0 | 2 ha | 5 ha | 10 ha | 12 ha |
| 19. | Капацитет стакленика за производњу сезонског расада | 0 | 0 | 250 m² | 500 m² | 1.400 m² | 1.400 m² |

Члан 6

Дечје игралиште мора испуњавати све захтеве прописане позитивно правним прописима којима се уређује безбедност дечјих игралишта и то током целог периода употребе.

Уколико се током одржавања дечјих игралишта открију недостаци који би могли да угрозе безбедност, они се без одлагања отклањају.

У случају да то није могуће, опрема на дечјем игралишту се мора осигурати имобилизацијом или уклањањем како се не би могла користити.

Кад неки део опреме треба да се уклони са локације дечјег игралишта ради одржавања, сва причвршћења или темељи који остану у тлу треба да се уклоне или заштите како би локација била безбедна.

Члан 7

Редован и ванредан преглед дечјих игралишта обезбеђује Вршилац комуналне делатности у складу са позитивно правним прописима којима се уређује безбедност дечјих игралишта.

Редован преглед дечјег игралишта обавља се једном годишње.

Редован годишњи преглед дечјег игралишта обухвата све поступке (оцењивања усаглашености) који су неопходни да се установи да ли дечје игралиште, у употреби, задовољава релевантне захтеве прописане позитивно правним прописима којим се уређује безбедност дечјих игралишта.

Ванредни преглед дечјег игралишта спроводи се у случају промена које су настале као последица оцене мера безбедности, дејства временских услова, присуства труљења или корозије, укључујући и сваку промену нивоа безбедности опреме која настане као последица обављених поправки или додатних, замењених компонената.

Члан 8

Након изградње или реконструкције јавне зелене површине Вршилац комуналне делатности исту уводи у предлог годишњег програма одржавања за наредну календарску годину.

Члан 9

Јавне зелене површине одржавају се и штите у складу са Годишњим програмом (у даљем тексту: Програм) који доноси Вршилац комуналне делатности, а сагласност на исти даје Скупштина општине Медвеђа.

Вршилац комуналне делатности доноси програм најкасније до 1. децембра текуће године за наредну годину и исти садржи врсту, обим и динамику радова као и висину средстава потребних за његову реализацију.

Ценовник радова на одржавању јавних зелених површина доноси Вршилац комуналне делатности,а на исти сагласност даје Скупштина општине Медвеђа.

II НАЧИН ОБЕЗБЕЂИВАЊА КОНТИНУИТЕТА ОДРЖАВАЊУ ЈАВНИХ ЗЕЛЕНИХ ПОВРШИНА

Члан 10.

Вршилац комуналне делатности је дужан да свој рад и пословање организује тако да кроз реализацију програма трајно и несметано обавља комуналну делатност одржавања и заштите јавних зелених површина и у складу са одредбама ове одлуке обезбеди прописан обим, врсту и квалитет услуге.

Члан 11.

Ако услед више силе или других разлога који се нису могли предвидети, односно спречити дође до поремећаја или прекида у обављању комуналне делатности одржавања јавних зелених површина, Вршилац комуналне делатности мора без одлагања предузети мере на отклањању узрока поремећаја, односно прекида.

Мере које Вршилац комуналне делатности предузима у случају из става 1. овог члана:

1) радно ангажовање запослених на отклањању узрока поремећаја, односно прекида у обављању комуналне делатности, као и евентуално ангажовање трећих лица у обезбеђивању услова за вршење комуналне делатности;

2) хитне поправке и замена инсталација и уређаја којима се обезбеђује вршење комуналне делатности, односно заштита комуналних објеката, уређаја и инсталација од даљих хаварија;

3) предузима и друге мере прописане од стране Општинске управе општине Медвеђа, одсека за инспекцијске послове(у даљем тексту: одсека за инспекцијске послове).

III ЗАШТИТА ЈАВНИХ ЗЕЛЕНИХ ПОВРШИНА

Члан 12

Јавна зелена површина може се користити само у сврху за коју је намењена.

Изузетно, јавна зелена површина може се привремено користити за спортске, туристичке, културне и едукативне манифестације, приредбе, дечије забавне паркове и у сличне сврхе у складу са прописима који регулишу ову материју.

Члан 13

Вршилац комуналне делатности може, по претходно прибављеној сагласности Општинског већа, донети акт којим ограничава време коришћења одређене јавне зелене површине, у циљу њене заштите.

Акт из става 1. овог члана садржи образложене разлоге који су довели до ограничења времена коришћења јавне зелене површине.

Вршилац комуналне делатности је дужан да на видном месту истакне обавештење за грађане да је ограничено време коришћења одређене јавне зелене површине.

Члан 14

На захтев правних или физичких лица комунални инспектор може одобрити орезивање или уклањање стабала са јавних површина о њиховом трошку ако дрвеће представља сметњу новоизграђеном објекту или колском улазу у исти.

Пре издавања одобрења прибавља се мишљење Вршиоца комуналне делатности.

Ако Вршилац комуналне делатности не достави своје мишљење у року од 15 дана, сматраће се да је дато позитивно мишљење.

Правно или физичко лице обавезно је да дрвну масу, насталу уклањањем стабла, преда Вршиоцу комуналне делатности, уколико у свом мишљењу истакне такав захтев.

Уколико је сеча, односно уклањање стабала са јавних зелених површина неопходна због извођења грађевинских или других радова, инвеститор је дужан уз захтев за издавање одобрења да приложи одобрење за грађење, односно пријаву за извођење других радова.

Члан 15

Поступајући по захтеву странака, а након извршеног увида службених лица, комунални инспектор може издати налог за уклањање стабала и грана које представљају опасност, односно сувих стабала и грана са јавних површина као и налоге за извршавање других послова предвиђених програмом.

Члан 16

Вршилац комуналне делатности дужан је да води евиденцију о стању биљног материјала, објеката и уређаја на јавним зеленим површинама као и о променама које настају на тим површинама. 

Члан 17

За извођење радова на јавној зеленој површини инвеститор мора прибавити одобрење за раскопавање јавних површина.

У поступку издавања одобрења за извођење радова на јавној зеленој површини, инвеститор је дужан да прибави услове и мишљење Вршиоца комуналне делатности, о мерама које се морају предузети у циљу заштите јавне зелене површине при извођењу тих радова.

Уколико се радови изводе без одобрења из става 1. овог члана комунални инспектор забраниће извођење радова и наложиће довођење те површине у првобитно стање.

Члан 18

Инсталације телеграфске, телефонске, електричне и друге мреже на јавној зеленој површини и на земљишту које је предвиђено за уређење јавне зелене површине, по правилу, полажу се подземно.

Изнад инсталација из става 1. овог члана на јавним зеленим површинама не сме се садити дрвеће.

Изузетно, у парк шумама и на пошумљеним теренима могу се постављати ваздушни телеграфски, електрични и други водови под условом да не ометају правилан развој вегетације, не нарушавају естетски изглед зеленила и не ометају нормално коришћење ових зелених површина.

Члан 19

Зеленило које угрожава рад енергетског објекта орезује оператор преносног система који врши дистрибуцију електричне енергије а исти је дужан да о термину и месту орезивања обавести Одсек за инспекцијске послове и Вршиоца комуналне делатности најмање 7 дана пре почетка извођења радова.

У случају из става 5. овог члана, оператор преносног система дужан је да зеленило орезује у складу са налозима Вршиоца комуналне делатности и правилима струке, како би се обезбедила заштита биљних засада.

Вршилац комуналне делатности, односно друга организација уколико врши орезивање стабала, дужно је да након обављеног посла са јавне површине уклони сав отпадни материјал (грање, лишће и сл.).

Члан 20

Извођење радова на постојећим подземним инсталацијама (водовода, канализације, електрике, топловода, ПТТ мреже и др.) који изискују раскопавање јавне зелене површине не могу се предузети без претходно прибављене сагласности Вршиоца комуналне делатности.

Уколико се приликом изградње или реконструкције објеката оштети јавна зелена површина, инвеститор је дужан да исту врати у првобитно стање.

У случају када инвеститор не доведе јавну зелену површину у првобитно стање, то ће учинити Вршилац комуналне делатности, на рачун инвеститора.

Члан 21

Јавне зелене површине у насељеним местима и пределима обухваћеним просторним и урбанистичким плановима подижу се и одржавају на начин који омогућава очување и унапређивање природних и створених вредности.

Члан 22

На јавним зеленим површинама забрањено је:

1) стајање и лежање на клупама, столовима, премештање клупа, столова, корпи за отпатке и дечијих реквизита са места на којима су постављени;

2) оштећивање и уништавање зеленила као и брање цвећа, лишћа, плодова и семења, кресање, ломљење и сеча шибља, грања и дрвећа, везивање ланаца, жица и канапа за сушење веша и арматура ради истезања, вађење пањева, и др.;

3) истовар грађевинског и другог материјала, истовар земље и шута, робе, амбалаже, отпадака и сл. на травњацима, травним теренима и стазама, као и њихов смештај поред стабала без одобрења предузећа које одржава јавну зелену површину;

4) урезивање имена и знакова на стаблима, клупама, зидовима и осталим објектима, лепљење плаката на стаблима, оградама и другим објектима, обарање и ломљење клупа и столица, уклањање и оштећење табли са натписима, оштећивање ограда, путева, стаза, мостова, инсталација, реквизита, павиљона и осталих сличних објеката, оштећивање, уништавање и померање граничних белега и закивање ексера и клинова у стабла, паљење ватре;

5) хватања и убијање птица и дивљачи, уништавање гнезда и хранилишта;

6) играње одраслих на дечијим игралиштима и употребљавање дечијих реквизита противно њиховој намени;

7) копање земље, шљунка и песка, вађење камена и сеча бусења;

8) постављање објеката занатске, туристичке, угоститељске и друге услужне делатности, осим ако је то предвиђено урбанистичким планом и Планом постављања привремених објеката;

9) премештање и размештање жардињера;

Члан 23

Забрањено је засађивање дрвећа и другог растиња на:

1. јавној површини испод, изнад или у непосредној близини енергетских, водоводних и сличних објеката и инсталација,

2. местима на којима могу заклањати саобраћајне знаке, другу сигнализацију или смањивати прегледност раскрсница или пута,

3. на осталим јавним површинама, без сагласности Предузећа.

Забрањено је поред тротоара, стамбених и других објеката садити оне врсте дрвећа и другог растиња које својим кореном односно крошњом може наносити штету тим објектима.

Забрањено је поред тротоара, пешачких стаза, игралишта за децу и сличних објеката садити бодљикаво заштитно зеленило и живу ограду.

IV ПОСТУПАЊЕ И ОВЛАШЋЕЊЕ ОПШТИНЕ МЕДВЕЂА У СЛУЧАЈУ ПРЕКИДА У ОБАВЉАЊУ КОМУНАЛНЕ ДЕЛАТНОСТИ

Члан 24

Вршилац комуналне делатности је дужан да у случају прекида у обављању комуналне делатности одржавања и заштите јавних зелених површина насталог у случају непредвиђених околности (хаварија, елементарне непогоде и др.) или штрајка, као и кад услед више силе дође до поремећаја, односно смањеног обима у вршењу делатности, о томе обавести одсек за инспекцијске послове.

Члан 25

Када надлежни орган Општинске управе прими обавештење о прекиду, односно поремећају у обављању комуналне делатности одржавања и заштите јавне зелене површине, дужан је да без одлагања:

1) одреди ред првенства у одржавању јавних зелених површина код којих би, услед прекида, настала велика, односно ненадокнадива штета;

2) нареди мере заштите комуналних објеката, опреме, инвентара и др. који су угрожени;

3) предузме мере за отклањање насталих последица и друге потребне мере за обављање комуналне делатности;

4) утврди разлоге и евентуалну одговорност за поремећај, односно прекид у обављању комуналне делатности као и одговорност за накнаду учињене штете;

5) ангажује друго предузеће или предузетника за обављање послова уређења и одржавања јавне зелене површине до отклањања поремећаја, а на терет предузећа.

Члан 26

У случају прекида у обављању комуналне делатности одржавања и заштите јавних зелених површина услед штрајка, Вршилац комуналне делатности је обавезан да обезбеди минимум процеса рада у складу са актом оснивача.

Кад такав акт није донет могу се предузети посебне мере утврђене Законом о комуналним делатностима ако би услед тога могла да настане непосредна опасност или изузетно тешке последице за безбедност људи и имовине или других неопходних услова за живот и рад грађана и других субјеката на одређеном подручју.

V ИЗЈАШЊАВАЊЕ КОРИСНИКА ЈАВНИХ ЗЕЛЕНИХ ПОВРШИНА

Члан 27

Вршилац комуналне делатности је дужан да једном годишње спроведе поступак изјашњавања корисника комуналних услуга о квалитету пружања комуналних услуга из ове одлуке у трајању од најмање 30 дана.

Изјашњавање се организује електронским путем или на други погодан начин.

Позив за изјашњавање објављује се на званичној интернет страници Општине Медвеђа и Вршиоца комуналних делатности, а доставља се средствима јавног информисања ради саопштења.

Вршилац комуналне делатности је дужан да у року од 15 дана од дана завршетка изјашњавања из става 1. овог члана достави надлежној организационој јединици извештај о резултатима изјашњавања корисника о квалитету пружених комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом, надлежна организациона јединица сачињава анализу и нацрт акта са мерама за отклањање недостатака наведених у изјашњавању корисника и доставља их Општинском већу са извештајем о резултатима изјашњавања корисника о квалитету пружених комуналних услуга.

Општинско веће након разматрања анализе и предложених мера из става 5. овог члана доноси акт којим налаже Вршиоцу комуналне делатности да отклони недостатке који су наведени у изјашњавању корисника у року који не може бити дужи од 90 дана.

Уколико Вршилац комуналне делатности не поступи у погледу отклањања недостатака наведених у акту Општинског већа, Скупштина општине може раскинути закључени уговор о поверавању обављања комуналне делатности одржавање јавних зелених површина и поверити обављање ове комуналне делатности другом вршиоцу комуналних делатности, који испуњава услове прописане Уредбом о начину и условима за отпочињање обављања комуналних делатности.

VI НАДЗОР

Члан 28

Надзор над применом ове Одлуке врши одсек за инспекцијске послове Општинске управе општине Медвеђа.

Послове инспекцијског надзора над спровођењем ове Одлуке врши комунални инспектор.

Члан 29

У вршењу инспекцијског надзора комунални инспектор је овлашћен да наложи решењем предузимање неопходних мера и радњи ради отклањања неправилности којима је дошло до повреде одредаба ове одлуке, под претњом принудног извршења.

Ако се лице не налази на лицу места, решење из става 1. овог члана може се донети и без његовог саслушања.

Уколико лице коме се налажу мере не поступи по налогу из решења у остављеном року, комунални инспектор ће донети решење о дозволи извршења и спровести принудно извршење, путем другог лица, на трошак извршеника.

Уколико је јавна зелена површина оштећена прекршајном радњом, комунални инспектор може да наложи Вршиоцу комуналних делатности да ту површину доведе у првобитно стање на терет починиоца прекршаја.

Комунални инспектор овлашћен је да контролише да ли је Вршилац комуналних делатности усагласило своје пословање са Уредбом о начину и условима за отпочињање обављања комуналних делатности ("Службени гласник РС", бр. 13/18, 66/18 и 51/19).

За прекршаје прописане овом одлуком комунални инспектор овлашћен је да издаје прекршајне налоге.

Члан 30

Послове надзора над радовима на одржавању јавних зелених површина предвиђених програмом врши надлежна организациона јединица Општинске управе.

VII КАЗНЕНЕ ОДРЕДБЕ

Члан 31

Новчаном казном у износу од 50.000,00 динара казниће се за прекршај Вршилац комуналних делатности ако:

1. не поступи по одредби члана 9. став 3. ове Одлуке;

2. не поступи по одредбама члана 10. ове Одлуке;

3. не поступи по одредби члана 11. ове Одлуке;

За прекршаје из става 1. овог члана казниће се и одговорно лице код Вршиоца комуналних делатности новчаном казном у фиксном износу од 10.000,00 динара. 

Члан 32

Новчаном казном у износу од 40.000,00 динара казниће се за прекршај правно лице ако:

1. не поступи у складу са одредбом члана 17. став 1. ове одлуке;

2. не поступи у складу са одредбама члана 19. став 3. ове Одлуке;

3. не поступи у складу са одредбама члана 20. ове Одлуке;

4. на јавним зеленим површинама врши радње које су забрањене одредбама члана 22. ове одлуке;

5. на јавним зеленим површинама врши радње које су забрањене одредбама члана 23. ове одлуке;

За прекршаје из става 1. овог члана казниће се и одговорно лице у правном лицу новчаном казном у износу од 10.000,00 динара.

За прекршаје из става 1. овог члана казниће се предузетник новчаном казном у износу од 20,000,00 динара.

За прекршаје из става 1. овог члана казниће се физичко лице новчаном казном у износу од 10.000,00 динара.

VIII ЗАВРШНЕ ОДРЕДБЕ

Члан 33

Ова одлука ступа на снагу осмог дана од дана објављивања у "Службеном гласнику Града Лесковца".

06Број:06-60/2022/11

29. новембар 2022. године

М е д в е ђ а

ПРЕДСЕДНИК,

Станко Милошевић, дипл. правник

.